Tett på - tidlig innsats og inkluderende fellesskap i barnehage, skole og SFO (Meld. St. 6 2019-2020).

Merknad til Utdannings- og forskningskomiteen 28. januar 2020

Funksjonshemmedes Fellesorganisasjon (FFO)

FFO vil innledningsvis gi skryt til Kunnskapsdepartementet for en melding med gode beskrivelser av situasjonen og utfordringene til målgruppene for meldingen. Den har også flere gode forslag, og vi er spesielt glad for at retten til spesialundervisning opprettholdes og at bruk av ufaglærte assistenter i spesialundervisning innstrammes. Det gjenstår å se hvordan dette vil se ut i praksis, og vi mener alle som gir spesialundervisning bør ha pedagogisk eller spesialpedagogisk kompetanse.

Vi vil i vårt innspill løfte frem for komiteen tre saker som er viktige for FFO og «våre» elever i en inkluderende skole – en skole der alle barn, i så stor utstrekning som mulig, har sin naturlige plass i en vanlig klasse.

**Økt kompetanse om elever med funksjonsnedsettelse**

*«Elever skal hovedsakelig ivaretas gjennom tilpasset opplæring, men lærerutdanningen har i liten grad fokus på hvordan lærere skal iverksette en inkluderende og tilpasset opplæring. De faglige virkemidlene for tilpasset opplæring er ikke del av rammeplanene for lærerutdanningen. Spesialpedagogiske tiltak er bare tema på de spesialpedagogiske fagutdanningene.»* (Sivilt samfunns alternative rapport til CRPD)

Vi støtter flere av tiltakene i meldingen som skal styrke den spesialpedagogiske kompetansen i skolen, som styrkingen av videreutdanningstilbudet innenfor spesialpedagogikk, og tiltakene som skal gjøre det enklere for spesialpedagoger å bli ansatt i skolen. Videre er det positivt at ansatte i PPT og skolen får styrket sin kompetanse gjennom det foreslåtte kompetanseløftet. Det også positivt at det foreslås tiltak for å sikre bedre overganger, men vi savner en lovfestet plikt om dette mellom barneskole og ungdomsskole, og mellom ungdomsskole og videregående skole.

Et annet konkret tiltak vi savner for økt kompetanse om elever med funksjonsnedsettelse er obligatorisk opplæring i spesialpedagogikk i lærerutdanningene, og i hvordan undervisningen kan tilpasses for å inkludere alle elever innenfor den ordinære undervisningen. Det må også øremerkes midler til obligatorisk etterutdanning/kursing av utøvende lærere i dette. Videre må det stilles krav til skoleledere om at de kjenner opplæringslovens krav, og om at de skal sikre at elever med funksjonsnedsettelse får det de trenger og har krav på i klassen.

**Statped og PPT**

Statped er en svært viktig instans for muligheten til reell inkludering av de mest utsatte elevene i skolen og samfunnet. Det foreslås i meldingen et kutt på 150-200 millioner kroner i Statpeds virksomhet over en femårsperiode fra 2020. Ressursene skal blant annet omdisponeres til fordel for varige tiltak for kompetansebygging i kommuner og fylkeskommuner. Det legges opp til at omfordelingen skal skje parallelt i denne perioden, og at Statped i overgangsperioden må opprettholde og utvikle tjenestene rettet mot elever med varige, omfattende eller særlig komplekse behov for tilrettelegging. Det er uklart hvordan kompetansebyggingen skal skje, og det er bekymringsfullt at det kuttes i Statped før den faktisk har funnet sted.

Hvis Statped skal opprettholde samme arbeidsoppgaver med færre midler, rammes tilbudet til de barna som trenger det mest. Statpeds tjenester retter seg allerede mot såkalte lavfrekvente grupper, som det ikke kan forventes at alle kommuner og fylkeskommuner skal ha kompetanse på. De er derfor helt avhengig av den kompetansen Statped har. Det må friske midler til for å sørge for at Statped kan fortsette å gi et kvalitetstilbud på samme nivå som i dag i tillegg til å gi god opplæring lokalt. Rammen til Statped må derfor ikke kuttes, men styrkes. Videre støtter vi ikke å flytte læremiddelproduksjonen ut av Statped – de har kompetanse på dette som ingen andre instanser har (heller ikke Utdanningsdirektoratet).

For PPT foreslås det at de skal jobbe mer forebyggende og mer mot «systemene». FFO viser til Opplæringslovutvalgets forslag om å dele retten til spesialundervisning i tre. Det kan gi færre henviste til PPT, og frigjøre ressurser i PPT. Det er viktig at det ikke medfører kutt i bevilgningene til PPT, men at de frigjorte midlene brukes til tettere oppfølging av elever med vedtak om spesialundervisning, og mot systemisk jobbing for å styrke skolen og lærerne. FFO mener det bør følge penger med et vedtak om spesialundervisning, for å redusere risikoen for at det blir en økonomisk vurdering for skolen om de skal henvise en elev til PPT.

**Universell utforming av alle barnehager og skoler innen 2030**

Det kanskje viktigste inkluderingstiltaket i norsk skole er å gi elevene mulighet til å gå på sin nærskole, i lokalmiljøet de vokser opp og sammen med sine venner. Forskning viser at om man blir inkludert i skoleløpet, blir man også inkludert i samfunns- og arbeidsliv senere. Men mange barn med funksjonsnedsettelse stenges ute fra nærskolen fordi den ikke er tilrettelagt for dem.

Veikart universelt utformet nærskole 2020-2030 er en plan for å oppgradere skoler og uteområder slik at *alle* barn skal kunne gå på sin nærskole innen 2030. Planen vil gi stor samfunnsøkonomisk gevinst og har stor verdi for elever med alle typer funksjonsnedsettelse knyttet til inkludering og deltagelse i samfunns- og arbeidsliv. Men til tross for at regjeringen har lagt frem både en strategi og handlingsplan for likestilling av mennesker med funksjonsnedsettelse i samfunnet ligger veikartet i skuffen. Det er uforståelig. FFO ber komiteen om å sikre elever med funksjonsnedsettelse en inkluderende skole ved å gjennomføre veikart universelt utformet nærskole 2020-2030.[[1]](#footnote-1)

1. I forbindelse med høstens statsbudsjetthøring ba vi komiteen om å bevilge 200 millioner kroner i øremerkede stimuleringsmidler til kartlegging av status, planlegging og aktuelle tiltak i 2021. [↑](#footnote-ref-1)